open-index/open-wikipedia-markdown huggingface dataset:
כיבוש מלחה

[שמאל|ממוזער|250px|אנדרטה (ב[רמת שרת, הסמוכה) לשמונה עשר חיילי האצ"ל שנפלו בכיבוש מלחה במלחמת העצמאות]]
[שמאל|ממוזער|250px|[צריח (מסגד)|צריח המסגד במלחה]]

**כיבוש מלחה** במלחמת העצמאות היה קרב קשה על הכפר הערבי אל-מאלחה ממערב לירושלים (שכונת מלחה כיום), שבו נפלו 18 חיילי האצ"ל.
## רקע היסטורי
לקראת תום ההפוגה הראשונה התרכז המטכ"ל באזור המרכז בתכנון מבצע גדול להרחבת השליטה במרכז הארץ (מבצע דני) והורה לכוחות באזור ירושלים כי תפקידם העיקרי הוא להגן על העיר אבל אפשר ליזום כמה מבצעי התקפה מקומיים.

מפקד המחוז דוד שאלתיאל בחר להתקיף בגזרה הדרומית-מערבית כדי להרחיב את פרוזדור היציאה מירושלים.

בליל 10 ביולי 1948 כבשה פלוגת יהונתן (פלוגת הגדנ"ע של המחוז) את חירבת חמאמה (שלוחה של רכס הר הרצל) בפעולה נהרג מפקד הפלוגה . התקפות הנגד של הערבים נהדפו. בליל 12 ביולי 1948 נכבשה גבעת בית מזמיל (כיום – קריית היובל).

עם כיבוש בית מזמיל התקרבו הכוחות לכפר מלחה (או בערבית – אל מאלחה). בכפר זה היה ריכוז גדול של אוכלוסייה ולוחמים ערבים והוא שימש חוליית חיבור בין בית ג'אלא ועין כרם.

## כיבוש מלחה
250px|ממוזער|שמאל|הבנייה החדשה בשכונת מלחה, על גבעת "א-ראס", מדרום לגרעין הכפר ההיסטורי
[250px|ממוזער|שמאל|[ראובן ריבלין ומזכירת הכנסת ירדנה מלר-הורוביץ בטקס האזכרה ללוחמי האצ"ל שנפלו בקרב על הכפר "מלחה"]]
שאלתיאל הטיל את משימת כיבוש מלחה על פלוגת אצ"ל בצירוף שתי מחלקות מפלוגת יהונתן. על פלוגת יהונתן הוטל לכבוש את חלקו המזרחי של הכפר ואת בית הספר ועל האצ"ל היה לכבוש את מרכז הכפר ואת גבעת "א-ראס" החולשת עליו מדרום בין מלחה לפסי הרכבת.

ההתקפה החלה אור ל-14 ביולי 1948 בהרעשה של מרגמות האצ"ל מקטמון ומרגמות צה"ל מבית וגן. לאחר ההרעשה החלה ההסתערות. הערבים גילו התנגדות שבמהלכה נהרג לוחם האצ"ל . לבסוף נשברה ההגנה הערבית והם נסוגו לבית ג'אלא ולבית צפאפה. בידי התוקפים נפלו שבויים ושלל רב שהועבר למחסני האצ"ל. במקביל כבשו כוחות פלוגת יהונתן את הר אורה-"מיס קרי", והקו מלחה-מיס קרי הפך לקו ההגנה הדרומי של ירושלים, אל מול הכוחות המצריים שישבו מעבר לנחל שורק, על הר התעלה.

## הקרב בגבעת א-ראס
גבעת א-ראס (בעברית – הראש) הייתה גבעה סלעית במרחק של כ-200 מטר דרומית למלחה. הכוחות הגיעו למקום באיחור ולא הספיקו להתחפר באדמה הסלעית והחשופה.

כוחות הלגיון הערבי פתחו למחרת בהפגזה קשה ובהסתערות על גבעת א-ראס. אנשי האצ"ל לא הספיקו להתחפר והשטח בינם ובין מלחה כוסה באש ולא ניתן היה לעזור להם. חלק קטן הצליח להימלט אבל רוב הכוח נלכד על הגבעה. הפצועים הוכנסו למערה שהייתה במקום אבל תוך זמן קצר שטף כוח של הלגיון את הגבעה. הם נכנסו למערה ודקרו למוות בכידונים את כל הפצועים פרט לאחד שהתחזה למת.

הלגיון המשיך בהתקפתו לעבר מלחה אך נהדף. תוך מספר שעות הגיעה תגבורת מבסיס האצ"ל בקטמון והחלה התקפת הנגד. כוחות הלגיון נסוגו וגבעת א-ראס נכבשה שוב. במערה נמצאו גופותיהם של 17 חיילי האצ"ל.

## הנצחה
* בשכונת רמת שרת הסמוכה, בפינת הרחובות אליהו גולומב ומשה שרת נמצאת בתוך גינה קטנה אנדרטה לזכר 18 חיילי האצ"ל שנפלו בכיבוש מלחה.
* הכיכר הסמוכה נקראת על שמם "כיכר הח"י"

## לקריאה נוספת
*דוד ניב, **מערכות הארגון הצבאי הלאומי במלחמה גלויה 1947-1948**, הוצאת "הדר", 1980
*יצחק לוי (לויצה), **תשעה קבין**, הוצאת מערכות, 1986
* עבדאללה א-תל, זכרונות עבדאללה א-תל, 1960, עמ' 133, 139, 220
* אהוד אמיר, גדנ"ע ירושלים בתש"ח, 2003, עמ' 179–183
* 

## קישורים חיצוניים
* 

קטגוריה:מלחמת העצמאות בירושלים: קרבות ומבצעים
קטגוריה:מלחמת העצמאות: 1948
קטגוריה:אצ"ל: פעולות
קטגוריה:מלחה
בורגס (מחוז)

**מחוז ([[אובלסט]]) בורגס** (בבולגרית: **Област Бургас**) הוא אחד מ-28 מחוזות בולגריה השוכן בדרום מזרח המדינה לחופי הים השחור. במחוז 13 רשויות מקומיות ועיר הבירה שלו היא העיר בורגס.

במחוז שורר אקלים ממוזג, הטמפרטורה השנתית הממוצעת היא 13 מעלות צלזיוס וכמות המשקעים השנתית הממוצעת עומדת על 514 מילימטרים. מחוז בורגס הוא השני בגודלו בבולגריה מבחינת השטח ורביעי בגודלו מבחינת כמות האוכלוסין.

החלק העתיק של העיר נסבאר אשר מצויה במחוז, הוכרז כאתר מורשת עולמית.

## כלכלה
למחוז חשיבות כלכלית נכבדה עבור בולגריה, שכן 74 אחוזים מהיקף היבוא והיצוא של בולגריה עוברים דרך נמלי הים שבו. המחוז מניב 5.22 אחוזים מהתוצר המקומי הגולמי של בולגריה. לחופי הים השחור, בערים בורגס, סוזופול, נסבאר וצארבו , קיים מערך נמלים, המשמשים לייבוא דלק, ייצוא סחורות ודייג. בעיר בורגס, ממוקם נמל תעופה בינלאומי הכולל מסוף מטענים וקיימת תשתית תחבורתית ענפה, הכוללת רשת מסילות רכבת. במחוז קיימת תעשייה פטרוכימית, מפעלים לעיבוד מתכות, תעשיית מזון, יין, טבק וטקסטיל, מכרות ומפעלים לעיבוד עץ וייצור רהיטים.

בשל מיקומו לחופי הים השחור, המחוז שופע תיירות ימית, בתי הארחה, בתי מלון ומעיינות מרפא, בעיקר בחודשים יוני עד ספטמבר.

## היסטוריה
התיישבות מאורגנת בשטח המחוז מתוארכת לתקופת הממלכה התראקית, במאה ה-6 לפני הספירה. לאחר מכן מתועדת התיישבות במקום, בתקופת יוון העתיקה, במאה ה-4, לפני הספירה ובהמשך היה האזור חלק מפרובינציה רומית. במהלך המאה ה-14 נכבש האזור על ידי האימפריה העות'מאנית.

ביוני 1829, במהלך המלחמה העות'מאנית-רוסית (1828–1829), נכבש האזור על ידי הרוסים וחלק מהתושבים הוגלו או נמלטו למחוזות אחרים, כגון בסרביה או מולדובה.

בפברואר 1878, במהלך המלחמה העות'מאנית-רוסית (1877–1878), נכבש האזור על ידי צבא האימפריה הרוסית ולאחריה נכלל בשטח המחוז העות'מאני האוטונומי רומליה המזרחית. ב-1885 אוחד מחוז רומליה המזרחית עם נסיכות בולגריה ושטחי מחוז בורגס נותרו מאז בחזקת הבולגרים.

## קישורים חיצוניים

* 

## הערות שוליים

בורגס
לופית מצויה

**לוּפִית מצויה ** (שם מדעי: *Arisarum vulgare*) הוא מין צמח עשבוני מהסוג לופית במשפחת הלופיים. הוא ידוע גם בכינויו העממי **מטה אהרון**.

## מאפיינים
לופית מצויה היא המין רחב-התפוצה ביותר בסוג, והיחיד המיוצג בצמחיית ארץ ישראל. הוא נפוץ בחבל הצומח הים תיכוני בישראל, בבתי גידול מגוונים: בתות, מקומות סלעיים, מקומות צל, גינות ושטחי מעזבה. הוא מתרבה באופן נמרץ לאחר שרפה או פגיעה אחרת בקרקע הטבעית.

הלופית המצויה היא גאופיט בעל פקעת. עליה צצים בראשית החורף, לאחר הגשמים הראשונים, ופריחתה מוקדמת, סמוך ללבלוב. הפריחה נמשכת מאוקטובר עד אפריל, מוקדמת יותר במקומות מושקים ומאוחרת תחת צל כבד. התפרחת מאריכה ימים, כנראה בשל מיעוט המאביקים בעונת החורף.

תפרחת הלופית אופיינית למשפחה מבחינה מורפולוגית, אך בשונה משאר סוגי המשפחה המיוצגים בארץ ישראל, צבע המתחל בהיר והוא אינו מפיק ריח של תסיסה או פגרים. המתחל צינורי, צבעיו ירוק ולבן לרוב בדגם מפוספס. השזרה מעוטת פרחים יחסית, וחסרת פרחים עקרים.

יש המלקטים את הצמח על פקעותיו לשימושים שונים, למאכל לאחר טיגון או בישול וכן לשימוש ברפואה עממית, בה מיוחסים לו סגולות לריפוי פצעים, מחלות בדרכי השתן ובמערכת הנשימה.

הלופית המצויה זכתה לכינוי עממי מוכר, "מטה אהרון", על שום צורת התפרחת הדומה למקל מכופף ומזכירה את מטהו של אהרון הכהן. ייתכן גם שהכינוי קשור לשם aron, שיוחס ביוון העתיקה לצמחים ממשפחת הלופיים (וממנו נגזר גם שמו המדעי של הלוף, *Arum*).

## קישורים חיצוניים

* לופית מצויה באתר 'מרכז הרופאים המומחים'
* צילומי לופית מצויה בבלוג של ע נ נ ת

קטגוריה:ארץ ישראל: לופיים
קטגוריה:לופיים
קטגוריה:צמחי מרפא
ג'ודי פיקו

**ג'וֹדי לין פיקו** (בשם מלא באנגלית: **Jodi Lynn Picoult**; נולדה ב-19 במאי 1966) היא סופרת יהודיה-אמריקאית, ידועה בעיקר בשל ספרה "שומרת אחותי", שאף עובד לסרט קולנוע באותו שם. נכון ל-2016 נמכרו כ-40 מיליון עותקים של ספריה של פיקו ברחבי העולם.

## ביוגרפיה
פיקו נולדה למשפחה יהודית חילונית, גדלה בלונג איילנד, ובגיל 13 עברה משפחתה לניו המפשייר. את סיפורה הראשון כתבה בגיל 5 והוא נקרא "הלובסטר שלא הובן כהלכה" ("The Lobster Which Was Misunderstood"). היא למדה באוניברסיטת פרינסטון כתיבה יוצרת וכבר במהלך לימודיה שם פרסמה שני סיפורים קצרים במגזין הנוער "סבנטין". את לימודיה סיימה בשנת 1987 ולאחר מכן החלה לעבוד במגוון עבודות, בהן עריכת ספרי לימוד והוראת אנגלית לתלמידי כיתה ח'. היא סיימה תואר שני בחינוך באוניברסיטת הרווארד.

פיקו הפכה לכותבת של ה-DC קומיקס, בחוברת הקומיקס "וונדר וומן". הגיליון הראשון שלה (#6) יצא ב-28 במרץ 2007, והגיליון האחרון (#10) יצא ב-27 ביוני 2007.

פיקו נשואה לטים ואן ליר, אותו פגשה בפרינסטון, לזוג שלושה ילדים.

## מספריה שתורגמו לעברית

***[[חוט של חסד (ספר)|חוט של חסד]]**, 1996 - יצא לאור בהוצאת כנרת זמורה ביתן, בשנת 2009, תרגום: ניצה פלד
***[[ההסכם]]**, 1998 - יצא לאור בהוצאת אופוס בשנת 2007
***[[בת ברית]]**, 1999 - יצא לאור בהוצאת כנרת, בשנת 1999, תרגום: מיכל קירזנר
***[[שומרת אחותי]]**, 2004 - יצא לאור בהוצאת כנרת זמורה ביתן, בשנת 2009
***[[היעלמויות]]**, 2005 - יצא לאור בהוצאת כנרת בשנת 2012, תרגום: הילית בר
***[[המעגל העשירי]]**, 2006 - יצא לאור בהוצאת כנרת / אופוס, בשנת 2006, תרגום: דסטין ויבר
***[[תשע עשרה דקות]]**, 2007 - יצא לאור בהוצאת כנרת זמורה ביתן בשנת 2010, תרגום: יעל אכמון
***[[עניינים שבלב]]**, 2008 - יצא לאור בהוצאת כנרת זמורה ביתן בשנת 2010, תרגום: דנה אלעזר-הלוי
***[[זהירות, שביר]]**, 2009 - יצא לאור בהוצאת כנרת בשנת 2010, תרגום: מיכל קירזנר אפלבוים
***[[חוקי הבית]]**, 2010 - יצא לאור בהוצאת דביר בשנת 2012, תרגום: תמרה אבנר
* **[[שירו של הלב]]**, 2011 - יצא לאור בהוצאת כנרת בשנת 2013, תרגום: קטיה בנוביץ'
* **[[זאב בודד (ג'ודי פיקו)|זאב בודד]]**, 2012 -יצא לאור בהוצאת כנרת בשנת 2014, תרגום: כפיר לוי
* **[[מספרת הסיפורים]]**, 2013 - יצא לאור בהוצאת כנרת בשנת 2014, תרגום: קטיה בנוביץ',
***[[זמן לעזוב]]**, 2014 - יצא לאור בהוצאת כנרת זמורה ביתן בשנת 2015, תרגום: קטיה בנוביץ'
* **[[צעד גדול קטן]]**, 2016 - דרמת בית משפט, יצא לאור בהוצאת כנרת בשנת 2016, תרגום: קטיה בנוביץ'
***[[ניצוץ של אור]]**, 2018 - יצא לאור בהוצאת כנרת זמורה-ביתן בשנת 2018, תרגום: דורון דנסקי
***[[ספר שתי הדרכים]]**, 2020 - יצא לאור בהוצאת כנרת זמורה-ביתן בשנת 2021, תרגום: אביגיל בורשטיין
***[[הלוואי שהיית כאן]]**, 2021 - יצא לאור בהוצאת תכלת בשנת 2022, תרגום: מור רוזנפלד

## קישורים חיצוניים

* 

* 
* 
* 
* 
* 
* 

## הערות שוליים

קטגוריה:סופרות יהודיות אמריקאיות
קטגוריה:קומיקסאיות אמריקאיות
קטגוריה:בוגרות אוניברסיטת הרווארד
קטגוריה:בוגרות אוניברסיטת פרינסטון
קטגוריה:קומיקסאיות יהודיות
קטגוריה:אמריקאיות שנולדו ב-1966
קפה ערבי

**קפה ערבי** או **קהווה**, הוא שם כולל למספר שיטות הכנה של קפה מבושל מפולי קפה ערביקה. ברוב ארצות ערב במזרח התיכון התפתחו שיטות ייחודיות לחליטת קפה והכנתו. הל הוא תבלין שנוסף לעיתים קרובות, וניתן להגישו עם או בלי סוכר.

הקפה מבושל בג'זווה או דלה, והוא מוגש בדרך כלל בכוס קטנה מעוטרת בדוגמה דקורטיבית, המכונה פינג'אן.

מקורו של הקפה הערבי הוא בדרום ערב, בעיר הנמל מוח'א בתימן. המשקה הגיע למכה בחג'אז, למצרים, ללבנט, ולאחר מכן, באמצע המאה ה-16, לטורקיה ומשם לאירופה.

מבחינה תרבותית, קפה ערבי מוגש במהלך מפגשים משפחתיים או בעת קבלת אורחים. קפה ערבי הוא מורשת תרבותית בלתי מוחשית של מדינות ערב שאושרה על ידי אונסק"ו. בכל שנה ב-3 במרץ, תימנים חוגגים את "יום הקפה התימני", פסטיבל לאומי לעידוד גידול קפה.

## הכנה
קפה ערבי מהווה מרכיב מרכזי במסורת האירוח והטקסיות החברתית בקרב עמי ערב. הוא מבושל ב ג'זווה או בדלה, ומוגש בכוסות קטנות הנקראות פינג'אן. הקפה מתובל לרוב בהל, ולעיתים גם בזעפרן, ציפורן או קינמון. סוג הקלייה משתנה בהתאם למסורת האזורית, מקלייה כהה ועד קלייה בהירה מאוד.

## בישראל
בקרב ערביי ישראל, הקפה הערבי דומה לקפה הטורקי, אך מתובל בהל. הוא לרוב עשוי מקלייה כהה או משילוב של קלייה בהירה וכהה, טחון דק, ומבושל בכלי בעל ידית ארוכה הנקרא ע'לאייה, ומוגש בספל קטן הנקרא פינג'אן.
ממוזער|ע'לאייה, נקרא גם ג'זווה, ורקווה.
באופן מסורתי, המארח עובר בין האורחים ומוזג לכל אחד קפה בהתאם לגילו, למעמדו ולמסורת. האורחים נוהגים לשתות עד שלוש כוסות, כאשר הכוס השלישית מלווה לעיתים באיחול "דאימן" (בערבית: "תמיד"), כסמל לברכה ולשפע.

הקפה מוגש בדרגות מתיקות שונות לפי מסורת והעדפת האורחים: ללא סוכר ("סאדה"), מתיקות בינונית ("ווסט") או מתוק ("חילווה").

"קהווה מרה" (קפה מר) היא גרסה מסורתית עתיקת-יומין, המזוהה במיוחד עם תרבות הבדואים ונפוצה גם בקרב קבוצות ערביות נוספות באירועים מיוחדים. קפה זה מבושל במשך שעות ארוכות עם פולים טחונים גס וגרגירי הל, ולעיתים אף עם תסיסת קפה, ומוגש תמיד ללא סוכר.

## קישורים חיצוניים

## הערות שוליים

קטגוריה:קפה
אנדרי קורבסקי

**אנדרי מיכאלוביץ' קורבסקי**  (ברוסית:Андрей Михайлович Курбский;  1528–1583) מפקד צבאי וחבר קרוב של איוואן הרביעי, בהמשך מתנגד למשטרו. 
## חייו
קורבסקי היה נצר לשושלת רוריק ונולד באזור ירוסלבל. כבר בגיל צעיר השתתף במערכות צבאיות ובמיוחד בפשיטות על חאנות קאזאן. במערכה של כיבוש קאזאן הוא היה מפקד של הכוח הימני של הרוסים. בהמשך הוא היה בראש הכוחות שלחמו נגד האודמורטים.

בתחילת מלחמת ליבוניה הוא היה בראש הכוחות שכבשו את טרטו. הוא התקרב לקבוצת אצילים שבתחילת שנות ה-60 של המאה ה-16 הואשמו על ידי הצאר בבגידה. הוא התחיל לחשוש לגורלו. לאחר התלבטויות ב-30 באפריל 1564 הוא ערק לדוכסות הגדולה של ליטא. לאחר העריקה הוא התכתב במשך שנים עם איוואן הרביעי על הסיבות לעריקתו ועל משנתו המדינית. התכתבות שלו עם הצאר מהווה מקור חשוב ללימוד היסטוריה של רוסיה במאה ה-16. 

כבר בסוף 1564 עמד בראש כוח צבאי שלחם ברוסים והביס אותם. כאות הוקרה לפעילותו, קיבל ממלך פולין את קובל לשליטתו.

ההיסטוריונים הרוסים חלוקים בהערכת אישיותו. בחלקם גורסים שהוא היה בן אדם מוגבל ועריקתו הייתה התוצאה של שאיפות אישיות מוגזמות ופחד מהצאר. היסטוריונים אחרים רואים בו בן אדם ישר ומוכשר שלא היה יכול לסבול את התנהגותו של איוואן הרביעי.

## קישורים חיצוניים

* התכתבות בין קורבסקי לבין איוואן הרביעי (ברוסית) 
* ספרו על היסטוריה רוסית (ברוסית)
* 

קטגוריה:אצולה רוסית
קטגוריה:נסיכות מוסקבה
קטגוריה:אנשי צבא רוסים
קטגוריה:כותבי מכתבים
קטגוריה:רוסיה הצארית: אישים
קטגוריה:ילידי 1528
קטגוריה:נפטרים ב-1583
הוצאה מוכרת

בדיני מיסים, **הוצאה מוכרת** או **הוצאה מותרת בניכוי** היא הוצאה שנעשתה במהלך פעילות של יחיד או תאגיד, והיא מנוכה מהכנסותיו בעת חישוב המס שהוא חייב בו.

הגישה הבסיסית היא שהוצאה שכל מטרתה הייתה יצירת הכנסה, כגון רכישה של חומרי גלם במפעל תעשייתי, היא הוצאה מוכרת, ואילו הוצאה שמטרתה הנאה פרטית של אדם אינה מוכרת. ההחלטה נעשית מורכבת יותר כאשר מדובר בהוצאה מעורבת – כזו שמשמשת ליצירת הכנסה וגם להנאה פרטית, כגון נסיעת עסקים לחו"ל המשולבת בנופש, או טלפון סלולרי המשמש עובד לשיחות עסקיות ולשיחות פרטיות, או הוצאות שהוצאו בגין דלק, חלפים לרכב או הוצאות מוסך. הכרה בהוצאה משמשת לעיתים כתמריץ מס (למשל ב"חוק האנג'לים").

## בישראל
סעיף 17 לפקודת מס הכנסה קובע את העיקרון הבסיסי: "לשם בירור הכנסתו החייבת של אדם ינוכו, זולת אם הניכוי הוגבל או לא הותר על פי סעיף 31 – יציאות והוצאות שיצאו כולן בייצור הכנסתו בשנת המס ולשם כך בלבד", ולאחר מכן מפרט סוגים מיוחדים של הוצאות שייחשבו כהוצאות מוכרות, כגון דמי שכירות על נכס המשמש ליצירת הכנסה, חובות רעים, הוצאות בנקיטת אמצעי זהירות מפני התקפות מן האוויר, ועוד. סעיפים 18 עד 27 לפקודה עוסקים בכללים נוספים בעניין זה.

סעיף 32 לפקודה משלים את סעיף 17 ומפרט סוגים של הוצאות שאינן מותרות בניכוי, ובראשן: "הוצאות שאינן הוצאות כרוכות ושלובות בתהליך הפקת ההכנסה, לרבות הוצאות הבית, הוצאות פרטיות, הוצאות שהוצאו לשם הגעה למקום ההשתכרות ולשם חזרה ממנו, והוצאות שהוצאו לשם טיפול בילד או השגחה עליו או לשם טיפול באדם אחר או השגחה עליו".

סעיף 342 לחוק הביטוח הלאומי קובע כי הכנסתו של עצמאי, לשם חישוב דמי ביטוח לאומי המגיעים ממנו, היא הכנסתו כפי שנקבעה בפקודת מס הכנסה, וסעיף 344 לחוק קובע עיקרון דומה ביחס לשכיר. בהתאם לכך, הוצאה מוכרת לעניין מס הכנסה היא גם הוצאה מוכרת לעניין דמי ביטוח לאומי וביטוח בריאות.

## ראו גם
* פסק דין ורד פרי
* ניכוי (מההכנסה החייבת)

## לקריאה נוספת
* רמי אריה, **הוצאות מוכרות למס הכנסה, למע"מ, למס שבח ולביטוח לאומי**, הוצאת מיסים ועסקים, 2008
* צילי דגן "הוצאה מוכרת", **[[עיוני משפט]]** לא, עמ' 257–312

קטגוריה:דיני מיסים
שליו-שיחים מצויר

ממוזער|שליו מצויר ואפרוחו
**שליו-שיחים מצויר** (שם מדעי: *Perdicula erythrorhyncha*) הוא מין של עוף קטן עד בינוני, ממשפחת הפסיוניים, (סוג: Perdicula), נמצא בגבעותיה המיוערות של הודו (*Satpura Range*) ממזרח ומדרום למומבאי כמו כן מדרום למערב בנגל עד לצפון אנדרה פרדש.
## מאפיינים
שליו-שיחים מצויר נע בקבוצות קטנות על הגבעות וניתן להבחין בו על פי מקורו ורגליו האדומים, הבולטים לרחוק. הם נעים בקבוצות קטנות, בשורה עורפית לאורך שבילים בעשביה ובשעת סכנה הם מתעופפים למרחק של כמה מאות מטרים.

שליו-שיחים מצויר בולט בצבעיו. על פני גופו מעין ציורים בצבעים כהים ובהירים ורגליו ומקורו האדומים בולטים אפילו בשעת תעופה. החלק התחתון של הנקבה לבן, אך אין לה פס לבן על הגרון והראש כמו לזכר. שלוים אלו נעים בקבוצות של 6–10 פרטים, ומתקשרים ביניהם בשריקה משולשת הנשמעת כ"קיריקי". שריקות אלו, מיועדות לשמור את הקבוצה מלוכדת, וכן משמשות את הזכר המכריז על עצמו בעונת הרבייה. שליו-שיחים המצויר יוצא מבין העשבים, לאזורים פתוחים כגון דרכי ושבילי עפר, בבוקר ובערב, במטרה לחפש אוכל ולהתפלש בעפר.

שליו-שיחים המצויר מסוגל לקנן במשך כל השנה. עונת הקינון משתנה בהתאם לאזור המחיה. הקן ממוקם בקרבת שורש של שיח, לעיתים מרופד בשכבה דקה של עשב. הנקבה מטילה בין 4–7 ביצים הבוקעות לאחר כ-18 יום.

## קישורים חיצוניים

## הערות שוליים

קטגוריה:בעלי חיים שתוארו ב-1832
קטגוריה:טקסונים שתוארו בידי וויליאם הנרי סייקס
קטגוריה:טווסים
קטגוריה:הודו: עופות
דוויין מיטשל

**דוויין מיטשל** (באנגלית: **Dwayne Mitchell**; נולד ב-24 באוגוסט 1982 בניו אורלינס, לואיזיאנה) הוא כדורסלן אמריקאי המשחק בעמדת הקלע. גובהו 1.96 מטר.
## קריירה
מיטשל החל את דרכו באוניברסיטת אובורן ולאחר שנה עבר לאוניברסיטת לואיזיאנה בלפאייט ממנה יצא לאחר שנתיים וחתם בראסינג פריז הצרפתית שהייתה קבוצתו הראשונה בקריירת הבוגרים. בראסינג קלע 11.1 נקודות והוריד 4.3 ריבאונדים בממוצע למשחק. את העונה שלאחר מכן הוא פתח בליגת ה-NBDL בקבוצת איווה אנרג'י וב-31 משחקים במדיה קלע 20.3 נקודות, הוריד 6.3 ריבאונדים ומסר 3.1 אסיסטים בממוצע למשחק שתרמו לבחירתו לאולסטאר ה-NBDL. בשלהי העונה עבר לבמברג הגרמנית, אותה עזב לאחר 11 משחקים. בפגרת הקיץ של 2008, הרשים את הלוס אנג'לס לייקרס ואף זכה לחוזה, אך עם פתיחת העונה הועבר לקבוצת הפיתוח של המועדון הלוס אנג'לס די-פנדרס. את העונה סיים עם ממוצעים טובים ביותר של 18.6 נקודות, 7 ריבאונדים, 4.3 אסיסטים ו-2 חטיפות למשחק כבמשחק השיא שלו נגד קולורדו 14' הוא קולע 43 נקודות ומוריד 12 ריבאונדים.

באוגוסט 2009 חתם מיטשל בהפועל חולון מליגת העל הישראלית. אף על פי שהיה אחד השחקנים הבולטים בקבוצה, הוא ששוחרר ממנה באפריל 2010 בשל פציעה וניתוח ארתרוסקופיה שהיה עליו לעבור.

באוקטובר 2010 חזר לישראל וחתם בקבוצת מכבי ראשון לציון. מיטשל הוביל את הקבוצה לפיינל פור, נבחר לחמישיית העונה של ליגת העל ולמלך החטיפות עם 2.6 למשחק.

לקראת עונת  חתם בקבוצת עירוני אשקלון.

## קישורים חיצוניים

* דף השחקן באתר מנהלת ליגת העל

## הערות שוליים

קטגוריה:אמריקאים ילידי לואיזיאנה
קטגוריה:ניו אורלינס: אישים
קטגוריה:כדורסלני לוס אנג'לס לייקרס
קטגוריה:כדורסלני הפועל חולון
קטגוריה:כדורסלני מכבי ראשון לציון
קטגוריה:כדורסלני אוניברסיטת אובורן
קטגוריה:כדורסלני ראסינג פריז
קטגוריה:כדורסלני אוניברסיטת לואיזיאנה בלפאייט
קטגוריה:כדורסלנים אפרו-אמריקאים
קטגוריה:כדורסלנים אמריקאים
קטגוריה:כדורסלני לוס אנג'לס די-פנדרס
קטגוריה:כדורסלני וסטצ'סטר ניקס
קטגוריה:ניו אורלינס: כדורסלנים
קטגוריה:כדורסלני איווה וולבס
קטגוריה:אמריקאים שנולדו ב-1982
משחק עומס

בתורת המשחקים, **משחק עומס** (באנגלית: Congestion game) הוא מקרה פרטי של משחק פוטנציאל, ובפרט משחק פוטנציאל מדויק. המושג, המשחק, הוגדר על ידי רוברט ו. רוזנטל והוצג לראשונה במאמרו בשנת 1973.
במשחק עומס קיימים משאבים עם מחיר שתלוי במספר השחקנים המשתמשים בו כשהמחיר המשולם על ידי כל שחקן הוא סכום המחירים של המשאבים אשר הוא מחזיק.דוגמה למשחק עומס היא תנועה ברשת כבישים - כאשר השחקנים הם הנהגים, המשאבים הם הכבישים, המחיר הוא העומס בכביש והאסטרטגיה היא מסלול הנסיעה וכל נהג נוסף שנוסע בכביש מעלה את המחיר, העומס, (=הזמן) המבוזבז על ידי כל נהג.

## מרכיבים עיקריים
**משאבים**: המשחק כולל משאבים או מתקנים מרובים ששחקנים יכולים לבחור מהם. משאבים אלו יכולים להיות כבישים, נתיבים, ערוצי תקשורת או כל תשתית משותפת אחרת.

**עלות שימוש**: העלות הכרוכה בשימוש במשאב עולה ככל ששחקנים רבים יותר בוחרים באותו משאב. עלות זו עשויה לייצג זמן נסיעה, עיכוב או כל אי נוחות אחרת הנגרמת עקב עומס.

**בחירות אישיות**: כל שחקן בוחר באופן עצמאי משאב מהאפשרויות הזמינות על סמך העדפותיו, היעדים או האילוצים שלו.

**תוצאה**: תוצאת המשחק נקבעת על ידי שילוב המשאבים שנבחר על ידי כל השחקנים. בדרך כלל, שחקנים שואפים למזער את העלויות שלהם או למקסם את היתרונות שלהם.

**רווחה חברתית**: בעוד ששחקנים מקבלים החלטות על סמך האינטרסים האישיים שלהם, ייתכן שהתוצאה הכוללת לא תהיה אופטימלית מנקודת מבט חברתית בגלל השפעות העומס.

**שיווי משקל**: במשחק עומס, לעיתים קרובות מחפשים שיווי משקל נאש, שבו לאף שחקן אין תמריץ לסטות באופן חד צדדי מהאסטרטגיה שהוא בחר, בהתחשב בבחירות של השחקנים האחרים. עם זאת, ייתכן ששיווי המשקל המתקבל אינו אופטימלי מבחינה חברתית.

## דוגמה
הנוסעים רוצים להגיע מהעיר s לעיר t. הכבישים עם פונקציית העומס x הם כבישים רגילים - ככל שיסעו בהם יותר מכוניות הם יהיו יותר עמוסים, לכן זמן הנסיעה יעלה. ואילו הכבישים בעלי פונקציית העומס 1 הם אוטוסטרדות - לא משנה כמה מכוניות ייסעו בהם, העיכוב (שהוא המחיר) יהיה קבוע - זמן הנסיעה.

זהו בדיוק משחק עומס - אם נגדיר את המשאבים בתור הכבישים, פונקציית העומס בתור פונקציית המשאבים והשחקנים בתור הנוסעים בכביש.

## הגדרה פורמלית
בהינתן קבוצת משאבים E, ואוסף אסטרטגיות של n שחקנים S כאשר פרופיל האסטרטגיות של שחקן i הוא s_{i} \subseteq 2^{E} .לכל משאב e \in E נגדיר פונקציית עלות C_{e} : \mathbb{N} \rightarrow \mathbb{R} לא יורדת. לכן לכל שחקן i מוגדרת גם פונקציית עלות C_{i}(s_{i}) = \sum_{e \in s_{i}} C_{e}(X_{e})

## משחק עומס כמשחק פוטנציאל
כל משחק עומס הוא משחק פוטנציאל. המסקנה הנגזרת מכך היא שלכל משחק עומס קיים שיווי משקל נאש טהור.ההוכחה לכך די פשוטה ומסתכמת בהגדרת פונקציית הפוטנציאל כך: \phi(s) = \sum_{e \in E}\sum_{j=1}^{x_{e}}C_{e}(j)מה שאומר שפונקציית הפוטנציאל של המשחק מוגדרת כ"מחיר הכללי" של המערכת.

## תכונות עיקריות
*מחיר היציבות של כל משחק עומס הוא לכל היותר 2.
*קיים תמיד לפחות שיווי משקל נאש טהור אחד.

## ראו גם
*משחקי בניית רשת

## לקריאה נוספת
*סיכום שיעור של ישי מנצור על משחקי עומס ופוטנציאל.
*סיכום שיעור בקורס נושאים בגבול כלכלה וחישוב (האוניברסיטה העברית) בנושא משחקי עומס ופוטנציאל 

## הערות שוליים

קטגוריה:תורת המשחקים
שמעון כהן (כדורגלן)

**שמעון (שמעל'ה) כהן** (נולד ב-15 באוקטובר 1942) הוא כדורגלן עבר ישראלי ששיחק במספר קבוצות בישראל, בליגה האמריקאית ובנבחרת ישראל.

## קריירה
כהן גדל במחלקת הנוער של הפועל תל אביב, ובמדי הקבוצה הבוגרת של המועדון ערך 13 הופעות בליגה הבכירה. בשנת 1961 עבר לקבוצת שמשון תל אביב, ובמדיה שיחק לאורך כמעט עשור, למעט הפסקה אחת - בשנת 1967 עבר כהן לשחק בקבוצת בולטימור בייז שבליגת הכדורגל האמריקאית NASL, יחד עם הבלם דוד פרימו. כהן השתתף ב-15 משחקים בליגה האמריקאית, בהם כבש 4 שערים, וזכה לכבוד מפוקפק בעת שהיה למורחק הראשון בליגת הכדורגל האמריקאית שיצאה לדרך באותה שנה.

ב-1969 שב לישראל והצטרף חזרה לשמשון תל אביב. בשנת 1970 הצטרף להפועל פתח תקווה, במדיה ערך 22 הופעות וכבש 4 שערים, ושנה לאחר מכן עבר לקבוצת בית"ר תל אביב, במדיה סיים את הקריירה בשנת 1976. בסך הכל שיחק בליגה העליונה בישראל 213 משחקים בהם כבש 59 שערים.

כהן נמנה עם סגל נבחרת הנוער של ישראל, ושיחק 11 משחקים בינלאומיים בשורות הנבחרת הבוגרת במחצית הראשונה של שנות ה-60. משחקו הראשון היה מול נבחרת אתיופיה באוקטובר 1962 ומשחקו האחרון היה מול נבחרת רומניה בדצמבר 1966. לזכותו של כהן שער אחד במדי הנבחרת, בניצחון 2–0 על נבחרת יוגוסלביה באוקטובר 1964.

## קישורים חיצוניים

* עמוד השחקן של שמעון כהן באתר ההתאחדות לכדורגל בישראל
* שמעון כהן, אתר ליגת NASL בארצות הברית

## הערות שוליים

קטגוריה:כדורגלנים ישראלים
קטגוריה:קשרי כדורגל ישראלים
קטגוריה:כדורגלני נבחרת ישראל
קטגוריה:כדורגלני הפועל תל אביב
קטגוריה:כדורגלני שמשון תל אביב
קטגוריה:כדורגלני הפועל פתח תקווה
קטגוריה:כדורגלני בית"ר תל אביב
קטגוריה:תל אביב-יפו: כדורגלנים
קטגוריה:כדורגלנים ישראלים בארצות הברית
קטגוריה:ישראלים שנולדו ב-1942
רוברט קריפן

**רוברט לורל "בוב" "קריפ" קריפן** (באנגלית: **Robert Laurel Crippen**; נולד ב-11 בספטמבר 1937) הוא אסטרונאוט לשעבר בתוכנית מעבורות החלל של נאס"א. הוא טס במשימות STS-1, STS-7, STS-41-C ו-STS-41-G.

קריפן נולד בבאומונט שבמדינת טקסס בארצות הברית.

## השכלה
בוגר במדעים בהנדסת אירוספייס מאוניברסיטת טקסס, 1960.

## שירות צבאי
בתום לימודיו האקדמיים התקבל לתוכנית קציני התעופה של הצי בפנסקולה שבפלורידה. לאחר קבלת דרגות קצונה, המשיך באימוניו בוויטינג פילד שבפלורידה, ולאחר מכן בצ'ייס פילד שבטקסס, שם קיבל את כנפי הטייס שלו. בין 1962 ל-1964 שירת על נושאת המטוסים USS אינדיפנדנס, כטייס תקיפה בטייסת VA-72. לאחר מכן עבר אל בית הספר לטייסי מחקר אירוספייס בבסיס חיל האוויר אדוארדס, ולאחר סיום הלימודים, נשאר שם כמדריך עד שנבחר ב-1966 לתוכנית המעבדה המאוישת הלווינית של חיל האוויר.

בסך הכל צבר יותר מ-6,500 שעות טיסה, מתוכם 5,500 שעות במטוסי סילון.

## שירות בנאס"א
ב-1969, עם ביטול תוכנית המעבדה המאוישת, עבר לנאס"א והפך לאסטרונאוט אזרחי. הוא היה בצוות התמיכה של סקיילאב 2, 3 ו-4, וכן במשימת אפולו-סויוז.

טיסתו הראשונה לחלל הייתה במשימה STS-1, הטיסה הראשונה של מעבורת חלל, בה היה טייס, יחד עם ג'ון יאנג כמפקד הטיסה. משימה זו שוגרה ב-12 באפריל 1981 וחזרה יומיים אחר כך, ב-13 באפריל. הוא היה מפקד המשימה ב-STS-7 (18 ביוני עד 24 ביוני 1983), STS-41-C (6 באפריל-13 באפריל 1984), STS-41-G (5 באוקטובר-13 באוקטובר 1984). בסך הכל צבר 565 שעות טיסה בחלל. הוא נבחר גם למפקד משימת המעבורת הראשונה שיועדה לשיגור מבסיס חיל האוויר ונדנברג, שיגור שבוטל בעקבות אסון מעבורת החלל צ'לנג'ר.

בין 1986 ל-1989 היה סגן מנהל לפעולות המעבורת עבור מטה נאס"א במרכז החלל קנדי בפלורידה. במסגרת התפקיד היה אחראי על ההכנות האחרונות של המעבורת, ביצוע המשימה, והחזרת המעבורת לפלורידה לאחר נחיתה בבסיס חיל האוויר אדוארדס בקליפורניה.

בין 1990 ל-1992 היה מנהל פעולות המעבורת במטה נאס"א בוושינגטון. בתפקיד זה פיקח על כל תוכנית המעבורת, כולל ביצועים, תקציבים, לוחות זמנים ותוכן התוכנית.

לאחר מכן מונה למנהל מרכז החלל קנדי, שם היה אחראי על הכנה, שיגור והחזרה של מעבורות החלל. הוא שירת בתפקיד זה עד ינואר 1995.

## לאחר נאס"א
בתום תפקידו כמנהל מרכז קנדי, עבר אל לוקהיד מרטין, שם היה סגן נשיא למערכות הדמיית אימונים בחטיבת מערכות המידע של החברה. בדצמבר 1996 מונה לנשיא קבוצת ההנעה של תיקול, החברה המייצרת עבור נאס"א את מנועי הדלק המוצק של מעבורת החלל.

## אותות ועיטורים
* אות השירות יוצא הדופן של נאס"א, 1972
* היכל התהילה של התעופה, 1981
* פרס השירות הראוי לציון של מחלקת ההגנה, 1981
* אות השירות הראוי לציון של נאס"א, 1981
* אות טיסת החלל של נאס"א, 1981, 1983, פעמיים ב-1984
* גביע הזיכרון על שם גודארד, 1982
* צלב התעופה המצוינת של הצי, 1984
* אות המנהיגות הבולטת של נאס"א, 1988

## קישורים חיצוניים

* 
* 

## הערות שוליים

קטגוריה:אסטרונאוטים אמריקאים
קטגוריה:טייסי צי ארצות הברית
קטגוריה:טייסי ניסוי אמריקאים
קטגוריה:מעוטרי צלב התעופה המצוינת (ארצות הברית)
קטגוריה:חברי היכל התהילה הלאומי לתעופה
קטגוריה:חברי האקדמיה הלאומית להנדסה של ארצות הברית
קטגוריה:בוגרי אוניברסיטת טקסס באוסטין
קטגוריה:עובדי לוקהיד מרטין
קטגוריה:אמריקאים שנולדו ב-1937
קתדרלת נרבון

250px|ממוזער| מבט על הקתדרלה מ-Gilles Aycelin dungeon
שמאל|ממוזער|250px|תרשים הקתדרלה: בשחור חלקו של המבנה שבנייתו הושלמה
**קתדרת נרבון** (בצרפתית: **Cathédrale Saint-Just-et-Saint-Pasteur de Narbonne**) היא כנסייה קתולית, לשעבר קתדרלה, השוכנת בעיר נרבון בדרום צרפת. הקתדרלה היא מונומנט לאומי צרפתי. הכנסייה תפקדה כקתדרלה וכמושב הבישוף עד לקונקורדאט של 1801 בו מוזגה הדיוקסיה המקומית עם הדיוקסיה של קרקסון (בעוד שהתואר עבר לארכיבישוף של טולוז).

בניית הקתדרלה החלה ב-1272 בסגנון גותי. בניית הקתדרלה מעולם לא הושלמה ורק בית המקהלה ובית הרוחב הושלמו. השלמת הקתדרלה חייבה את הריסת בית העירייה, אך זו התנגדה מפחד מפלישה אנגלית. בית המקהלה גבוה ומתנשא לגובה 39 מטרים. הוא מאוגף בידי שני מגדלים, בגובה 59 מטר כל אחד. בשנת 2000 נחשפו שני לוחות מזבח אחוריים (Reredo) בעלי פיסול עשיר ומגוון. כמו כן, לצידה שוכן קלויסטר המחבר אותה עם ארמון הבישוף.

## קישורים חיצוניים

* קתדרלת נרבון, באתר Sacred-Destinations

נרבון
קטגוריה:לנגדוק-רוסיון
קטגוריה:אוקסיטניה (חבל מנהלי): מבנים
וארנה (מחוז)

**מחוז** (אובלסט) **וארנה** (בולגרית: **Област Варна**) הוא אחד מ-28 מחוזות בולגריה. המחוז שוכן בצפון-מזרח בולגריה ובו 12 רשויות מקומיות. עיר הבירה המחוזית היא וארנה.

## היסטוריה
באזור החלה התיישבות מאורגנת בסוף התקופה הכלקוליתית, וכבר אז היו בו מעגני שיט, ותושביו עסקו בכריית מתכות. בהמשך, במאה ה-6 לפנה"ס, עבר המקום לחזקת הממלכה התראקית, המקום היווה מרכז צבאי של היוונים. במאה ה-1 לספירה הפך המחוז לפרובינציה רומית ותחת הקיסר דיוקלטיאנוס, העיר דבניה, הפכה לבירת פרובינציית מואסיה. בהמשך נשלט האזור על ידי הביזנטים ובתווך על ידי האימפריה הבולגרית הראשונה והשנייה. החל מאמצע המאה ה-14, החלו פשיטות של טטרים על האזור ובשנת 1389, הוא נכבש על ידי כוחותיו של הסולטאן באיזיט הראשון, שליט האימפריה העות'מאנית. בשנת 1444 נערך ליד העיר וארנה, קרב ורנה, שבו ניצח הסולטאן מוראט השני קואליציה של צבאות, אך במחיר אבדות כבדות. בשנת 1878, לאחר שהצבא העות'מאני הובס במלחמה העות'מאנו-רוסית, הפך האזור לחלק מהנסיכות האוטונומית הבולגרית ואחר כך, לחלק ממדינת הלאום, בולגריה.

## גאוגרפיה
המחוז גובל בים השחור, משתרע על חלק מדרום דוברוג'ה, ובו החלק המזרחי של רכס הרי הבלקן. מבחינה גאולוגית, קרקע המחוז עשירה בהליט, אבן גיר, סיליקה וחרסית, המשמשים בייצור מלט וזכוכית. הסיליקה מהווה גם מחצב אותו מייצאים. באזור אגם וארנה, ישנם מרבצים עשירים של בוץ מינרלי, המשמשים לתעשיית המרפא והקוסמטיקה ושפע של מעיינות חמים, המושכים אליהם תיירות מרפא. עוד מצויים במחוז מאגרי גז טבעי ומנגן. האקלים במחוז הוא ממוזג עם חורפים לחים וקרים וקייצים חמים ויבשים, להוציא את אזור חוף הים השחור, שם מקביל מזג האוויר לים תיכוני.

## הרכב אוכלוסין
כ 70% מאוכלוסיית המחוז מתגוררת בעיר וארנה גופא ובסך הכל 81%, מתגוררים ביישובים עירוניים. 85.3% מהאוכלוסייה הם בולגרים, 8.1% טורקים, 3.4% צוענים, 0.6% ארמנים, 0.3% רוסים והשאר בני לאומים רבים, אשר הגיעו בעיקר כתוצאה מהגירת עבודה.
מבחינת האמונה הדתית, 83% הם נוצרים אורתודוקסים, 9.75% מוסלמים והשאר פרוטסטנטים, יהודים, קתולים ובודהיסטים.

## קישורים חיצוניים

* 

## הערות שוליים

וארנה
ברנדון ג'נינגס

**ברנדון ג'נינגס** (באנגלית: **Brandon Jennings**; נולד ב-23 בספטמבר 1989) הוא כדורסלן אמריקאי הנוטה לשחק בעמדת הרכז.

## ביוגרפיה
ג'נינגס נולד וגדל בלוס אנג'לס ולאחר שנתו השנייה בתיכון עבר לווירג'יניה במטרה ללמוד ולשחק באוק היל אקדמי, בית ספר תיכון הידוע בתוכנית טיפוח הכדורסלנים שלו. בשנתו האחרונה במוסד רשם ממוצעים של 32.7 נקודות, 7.4 אסיסטים ו-5.1 ריבאונדים למשחק, הוא זכה בתואר שחקן השנה בתיכונים על שם ג'יימס נייסמית' ודורג בין הכדורסלנים המבטיחים ביותר בארצות הברית לקראת לימודים בקולג'. 

לאחר שנכשל במבחני הכניסה לאוניברסיטת אריזונה בחר ג'נקינגס לעבור לשחק באירופה ככדורסלן מקצועני בקבוצת לוטומטיקה רומא. למרות שנחשב מועמד ראוי מבחינת כישוריו, הוא לא יכול היה להעמיד עצמו לבחירה בדראפט ה-NBA מאחר שהליגה אימצה מדיניות לפיה שחקנים יכולים לשחק בה רק מגיל 19 ושנה מסיום הלימודים בתיכון. ג'נינגס שיחק ברומא שנה בה שותף ב-27 משחקים בסרייה א' בהם קלע 5.5 נק' בממוצע למשחק, וב-16 משחקים ביורוליג בהם קלע 7.6 נק' בממוצע. 

בדראפט 2009 נבחר ג'נינגס במקום העשירי בסיבוב הראשון על ידי מילווקי באקס. במשחק הבכורה שלו ב-NBA רשם 17 נקודות, 9 אסיסטים ו-9 ריבאונדים, ובהמשך העונה קלע 55 נקודות במשחק נגד גולדן סטייט ווריורס. את העונה הסדירה סיים עם ממוצעים של 15.5 נקודות ו-5.7 אסיסטים למשחק, שלישי בקטגוריות אלו מבין כלל שחקני השנה הראשונה בליגה. הוא הוביל את מילווקי למקום החמישי באזור המזרח ולהעפלה לפלייאוף לראשונה לאחר שלוש שנים שחונות, אך הקבוצה הודחה כבר בסיבוב הראשון. הוא נבחר בתום העונה לחמישיית הרוקיז של העונה ב-NBA. בשתי העונות הבאות היה הקלע המצטיין של הבאקס, אך הקבוצה לא העפילה לפלייאוף. בעונת 2012–2013 היה שני במספר הנקודות לאחר מונטה אליס והראשון במספר האסיסטים. 

ביולי 2013 עבר בטרייד לדטרויט פיסטונס והפך לרכז הפותח של הקבוצה. הוא לא הצליח להעפיל עם דטרויט לפלייאוף. בעונת 2014–2015 השיג 24 נקודות ו-21 אסיסטים במהלך ניצחון על אורלנדו מג'יק בינואר 2015. משחק לאחר מכן הוא קרע את גיד אכילס ברגלו והושבת מפעילות לשאר העונה ומהחודשיים הראשונים של העונה הבאה. לאחר שש עונות כשחקן החמישייה הפותחת במילווקי ובדטרויט הוא שב לשחק בסוף דצמבר 2015 כמחליף. 

בפברואר 2016 הועבר בטרייד לאורלנדו מג'יק יחד עם ארסאן אילייסובה בתמורה לטוביאס האריס. ביולי 2016 חתם בניו יורק ניקס, הוא שוחרר מהקבוצה בפברואר 2017 ובתחילת מרץ חתם בוושינגטון ויזארדס. ביולי 2017 הצטרף לקבוצת שאנשי ברייבס דרגונס מהליגה הסינית. בפברואר 2018 הצטרף לקבוצת ויסקונסין הרד מליגת הפיתוח של ה-NBA. במרץ 2018 חתם במילווקי באקס.

באוגוסט 2018 חזר לאירופה וחתם בזניט סנקט פטרבורג הרוסית מהליגה המאוחדת של VTB, אך התקשה להתאקלם ברוסיה ועזב כעבור 3 חודשים.

## סטטיסטיקת קריירה
נכון לסוף עונת .

### בעונה הסדירה ב-NBA

### בפלייאוף ה-NBA

### ביורוליג

### בליגת VTB

## קישורים חיצוניים

* נתונים מהליגה האיטלקית

## הערות שוליים

קטגוריה:אמריקאים ילידי קליפורניה
קטגוריה:לוס אנג'לס: אישים
קטגוריה:כדורסלנים אפרו-אמריקאים
קטגוריה:כדורסלנים אמריקאים
קטגוריה:כדורסלני וירטוס רומא
קטגוריה:כדורסלני מילווקי באקס
קטגוריה:כדורסלני דטרויט פיסטונס
קטגוריה:כדורסלני אורלנדו מג'יק
קטגוריה:כדורסלני ניו יורק ניקס
קטגוריה:כדורסלני וושינגטון ויזארדס
קטגוריה:כדורסלני גרנד ראפידס דרייב
קטגוריה:כדורסלני זניט סנקט פטרבורג
קטגוריה:בחירות דראפט של מילווקי באקס
קטגוריה:לוס אנג'לס: כדורסלנים
קטגוריה:אמריקאים שנולדו ב-1989
Kurzweil Educational Systems

**Kurzweil Educational Systems** (בתרגום חופשי: **קורצוויל מערכות חינוכיות**) היא חברה אמריקנית המייצרת ציוד טכנולוגיה מסייעת ממוחשב לנגישות מידע מודפס וממוחשב ללקויי ראייה, ללקויי למידה (דיסלקטים, דיסגרפים ולקויי ריכוז) ולעיוורים. החברה מייצרת גם תוכנות הוראה לציבור זה. הציוד שמייצרת החברה מנסה לתת מענה למגוון סימפטומים של המשתמש בעת שימוש במגוון סביבות ממוחשבות ובעת העזרות במחשב לקריאת דברי דפוס מסוגים רבים (ספרים, עיתונים, בולים, שטרות כסף, תוויות של תרופות וכו'). על כן הציוד יקר יחסית לזה של חברות אחרות המשווקות פריטים שנותנים מענה לסימפטומים בודדים בסביבות בודדות והוא תואם את צורכיהם של בעלי לקות קשה או של מוסדות חינוכיים הצריכים להנגיש את חומר ההוראה שלהם לאנשים בעלי לקויות מגוונות.

החברה נוסדה בשנת 1996 והמטה שלה הוא בבדפורד, שבמסצ'וסטס. הציוד של החברה נפוץ מאוד במשרדי הנגשה של מוסדות חינוך אקדמיים והיא זכתה במספר פרסי מצוינות בתוך התעשייה שלה. מייסד החברה, ריימונד קורצוויל הוא ממציא מוערך שנחשב אחד האחראים על ההתפתחות של הטכנולוגיה המסייעת הממוחשבת בפרט ושל הטכנולוגיה הממוחשבת בכלל. כמו את הסינתיסייזר, ריימונד קורצוויל המציא את מכונת ההקראה הממוחשבת הראשונה, בהשראת חברו סטיבי וונדר, עוד בשנות השבעים. מכונה זו, שדמתה לדגמים הראשונים שמכרה חברת קורצוויל מערכות חינוכיות, הכילה שבבי מחשב אך לא היו לה צג או מקלדת. היא נראתה כמו סורק עם רמקול והיא הקריאה בקול רם ניירות מודפסים שהיא סרקה.

נכון לשנת 2009, החברה מספקת שני מוצרי תוכנה העיקריים: Kurzweil 1000 ו- Kurzweil 1000. Kurzweil 3000 היא חבילה אשר מאפשרת למשתמש לקויי ראייה לקבל גישה אלקטרונית והן לחומר מודפס והן לתוכנות מחשב שונות ולחומר בקובצי מחשב. kurzweil 3000 מכילה את חבילת Kurzweil 1000 ותוכנות המאפשרות למורה להפוך תמלילים לחומר המוצג באופן נוח למטרות הוראה ובחינה עבור תלמידים חסרי לקות ועבור תלמידים מכלל מרחב הלקויות שחברת קורצוויל משרתת.

בשנת 2005, מערכות חינוכיות Kurzweil שנרכשה על ידי טכנולוגיות למידה Cambium.

## קישורים חיצוניים
* 

קטגוריה:טכנולוגיה מסייעת
קטגוריה:חברות תוכנה אמריקאיות
קטגוריה:יצרני חומרה אמריקאים
סטיב קפלן

**סטיב קפלן** (נולד ב-6 בפברואר 1950) הוא כדורסלן עבר ישראלי, אשר שיחק בשנות השבעים והשמונים בנבחרת ישראל בכדורסל ובקבוצת הכדורסל של הפועל רמת גן. גובהו 1.98 מטר.

## קורות חיים
### ארצות הברית
קפלן נולד ב-1950 בברוקלין שבניו יורק, להורים יהודים ילידי ברוקלין, ויליאם ורוזלין קפלן. הייתה לו אחות אחת. סיים תואר ראשון בספרות אנגלית באוניברסיטת ראטגרס שבניו ג'רזי. בתקופת לימודיו שיחק בנבחרת האוניברסיטה בליגת המכללות האמריקאית ובעונת המשחקים 1969/1970 סיים במקום הראשון בליגה זו ובכלל ארצות הברית באחוזי הדיוק של קליעותיו בזריקות עונשין - 92.8%. הישג זה היה גם ההישג השני במכללות בכל הזמנים.

ב-1972 עלה לישראל.

### ישראל
עם עלייתו הצטרף קפלן לקבוצת הפועל רמת גן, ששיחקה אז בליגה השנייה - הליגה הארצית, וכבר בעונה הראשונה בשורותיה העלה אותה לליגה הראשונה - הליגה הלאומית בכדורסל.

קפלן, הידוע בכינויו "ראש העיר", שיחק בדרך כלל בעמדת הסמול פורוורד. הוא שיחק בשורות הפועל רמת גן במשך 12 עונות, אולם מעולם לא זכה עם קבוצתו בתואר כלשהו. היה אחד מהקלעים הבולטים (מקום 8) בתולדות הליגה. זכה חמש פעמים בתואר מלך הסלים והיה גם מלך הסלים של הליגה הארצית (עונות 72/3) ואחר כך 5 פעמים ברציפות בליגה הראשונה. ממוצע הקריירה שלו היה כמעט 22 נקודות למשחק. בעונה אחת קלע מעל 31 נקודות למשחק בממוצע. שיאו האישי היה 46 נקודות במשחק אחד. סך הכול קלע 5,913 נקודות במדי הפועל רמת גן.

קפלן שיחק גם במדי הנבחרת הלאומית והיה שותף בזכייתה במדליית הכסף באליפות אירופה בכדורסל 1979. בהופעת הבכורה שלו בנבחרת, ניצחון 94–96 על נבחרת ארגנטינה, קלע 28 נקודות. במשחקי גביע אירופה קלע 603 נקודות וסך הכול קלע 886 נקודות ב-91 הופעות במדי נבחרת ישראל.

בשנים 2004–2009 שימש כמאמן במחלקת הנוער של מכבי תל אביב.

נשוי מאז 1977 לאירית ואב לשני ילדים. בנו הוא הכדורסלן תום קפלן.

## קישורים חיצוניים

* 

## הערות שוליים

קטגוריה:כדורסלנים אמריקאים
קטגוריה:מלך הסלים של ליגת העל בכדורסל
קטגוריה:כדורסלני אוניברסיטת ראטגרס
קטגוריה:כדורסלני נבחרת ישראל
קטגוריה:כדורסלני הפועל רמת גן
קטגוריה:מאמני הפועל רמת גן בכדורסל
קטגוריה:ישראלים ילידי ארצות הברית
קטגוריה:עולים בשנות ה-1970
קטגוריה:ישראלים שנולדו ב-1950
ג'וזפה פאבאלי

**ג'וזפה פאבאלי** (באיטלקית: **Giuseppe Favalli**; נולד ב-8 בינואר 1972) הוא כדורגלן עבר איטלקי אשר שיחק בעמדת המגן.

## ביוגרפיה
פאבאלי החל את הקריירה שלו בקבוצת קרמונזה מהסרייה ב' ב-1987, ופעמיים (1989 ו-1991) העפיל עמה לסרייה א'. ב-1992 עבר ללאציו, ושיחק בה במשך 12 שנים שבמהלכן זכה לקבל את סרט הקפטן וזכה עמה בתארים אחדים. ב-2004 הוא עבר לאינטר מילאנו, עמה זכה פעמיים בגביע האיטלקי ופעם אחת באליפות (2006). באותה שנה החליט לעבור למילאן, ולאחר עונה ראשונה שבה פתח בהרכב פעמיים הוא זכה למקום קבוע בהרכב.

פאבאלי השתתף ב-9 משחקים במדי הנבחרת עד גיל 18, וב-1992 זכה באליפות אירופה עד גיל 21 עם הנבחרת הצעירה. הוא היה בסגל נבחרת איטליה ביורו 2004, והופעתו היחידה שם הייתה לאחר שהחליף את ג'נארו גאטוזו באחד המשחקים.

## תארים

## קישורים חיצוניים

* דף השחקן 

קטגוריה:מגני כדורגל איטלקים
קטגוריה:כדורגלני קרמונזה
קטגוריה:כדורגלני לאציו
קטגוריה:כדורגלני אינטר מילאנו
קטגוריה:כדורגלני מילאן
קטגוריה:כדורגלני נבחרת איטליה
קטגוריה:כדורגלנים איטלקים
קטגוריה:כדורגלנים באולימפיאדת ברצלונה (1992)
קטגוריה:כדורגלני יורו 2004
קטגוריה:איטלקים שנולדו ב-1972
יונה זרצקי

**יונה זרצקי** (15 בינואר 1928 – 11 בפברואר 1988) היה במאי ומפיק עצמאי, בעל חברה להפקת סרטים.
## חייו
נולד בגרודנו שבפולין. למד בימוי והפקה בצרפת ב"אידק" ובמכון לפילמולוגיה באוניברסיטת פריז.

בשנת 1949 עלה לישראל. את דרכו בארץ התחיל כצלם ביחידת ההסרטה של הגדנ"ע. אחר-כך עבד שנים אחדות במכון לפריון העבודה והייצור. התמחותו בנושאי חקלאות ותעשייה הקנתה לו מעמד מיוחד בתחום זה.

בשנת 1968 ביים, והפיק בשיתוף עם מוטי סלונים, את הסרט העלילתי "אסירי החופש". ייחודו של הסרט בכך שמשתתף בו לראשונה בקולנוע הישראלי, בצורה בולטת ומשמעותית, שחקן ערבי (יוסף פרח) והעלילה עוסקת בנושא ערבי. הסיפור סובב סביב שלושה אסירים שיצאו מבית הסוהר לחופשה בת 24 שעות, בהם אסיר ערבי החוזר לכפרו ולמשפחתו. הסרט זכה להדים חיוביים והוצג בפסטיבלים ברחבי העולם: בברלין, אדינבורו, מלבורן, ובפסטיבל סרטים בנושא זכויות האדם בשטרסבורג. כן שודר בתוכנית יוקרה של ה-BBC, "הקולנוע העולמי". הסרט זכה בפרס בפסטיבל פנום פן.
בזכות "אסירי החופש" הפך יונה זרצקי להיות מעין מומחה לנושאים ערביים והוא ביים עשרות סרטי שירות על נושאים ערביים לטלוויזיה.

בין הסרטים הדוקומנטריים שהפיק וביים:
* "המפגש" (על התעשייה הכימית בישראל),
* "שחור על גבי לבן" (על דפוס ופועלי דפוס),
* "המחשב ואנחנו",
* "חקלאי של המאה העשרים",
* "העיקר הבריאות",
* "בלי ידיים",
* "הזמן עושה את שלו".
* "שני צדי האשנב", צילום: יעקב יונילוביץ', 1962
* "דיוקנו של אמן - מרדכי ארדון, 1980.
* "דיוקנו של אמן - משה קסטל, (תסריט ובימוי), 1984.
התמחותו בשטח החקלאי הביאה לו הזמנה מטעם ממשלת תאילנד, שעבורה הפיק שלושה סרטים על נושאי הפיתוח החקלאי.

עסק גם בנושאי אמנות והפיק עבור שירות הסרטים הישראלי סרטים על הציירים ראובן רובין, נחום גוטמן, משה קסטל ומרדכי ארדון.

יונה זרצקי נפטר בישראל מהתקף לב בגיל 60 בשנת 1988.

## לקריאה נוספת
* נתן ויעקב גרוס, **הסרט העברי** – פרקים בתולדות הקולנוע והראינוע בישראל, הוצאת המחברים, 1991

## קישורים חיצוניים

סרטים בבימויו של יונה זרצקי מתוך אתר ארכיון שפילברג
* 
* 
* 
* 
* 
* 
* 
* 

קטגוריה:במאי קולנוע ישראלים
קטגוריה:מפיקים ישראלים
קטגוריה:עולים לאחר קום המדינה: 1948–1950
קטגוריה:ישראלים ילידי פולין
קטגוריה:גרודנו: אישים
קטגוריה:אישים הקבורים בבית הקברות כפר נחמן
קטגוריה:ישראלים שנולדו ב-1928
קטגוריה:ישראלים שנפטרו ב-1988
ספרקלהורס

**ספרקלהורס** (אנגלית: **Sparklehorse**) הייתה להקת רוק אלטרנטיבי מצפון קרולינה, ארצות הברית. רוב שירי הלהקה הוקלטו על ידי סולן הלהקה מארק לינקוס, אשר לעיתים שיתף פעולה עם המתופף סקוט מינור.

## היסטוריית הקלטות
אלבומה הראשון של הלהקה - Vivadixiesubmarinetransmissionplot יצא ב-1995 והיווה הצלחה ממוצעת ברדיו המכללות.

ב-1996, בעת מסע הופעות באירופה ביחד עם רדיוהד, נטל לינקוס מנת יתר של נוגדי דיכאון, אלכוהול, והרואין במלון לונדוני, וכתוצאה מכך התמוטט בפתאומיות, ונותר חסר הכרה כשהוא שעון על רגליו במשך כ-14 שעות. כתוצאה מכך, האשלגן בגופו הצטבר וכשהרימו אותו על מנת לפנותו לבית חולים הוא עבר דום לב שנמשך מספר דקות. לינקוס עבר ניתוח ונותר צמוד לכיסא גלגלים למשך שישה חודשים.
Good Morning Spider יצא ב-1998 והוקלט זמן קצר לאחר המקרה. מבקרים טוענים שהטון העגמומי באלבום נבע ממקרה זה בעוד שלינקוס טען שרוב שירי האלבום נכתבו בכלל לפני המאורע. שיר אחד באלבום, St. Mary, הוקדש לאחיות שטיפלו בו בבית החולים הלונדוני.

ב-2001 יצא האלבום It's a Wonderful Life שכלל אמנים כגון טום וויטס, פי.ג'יי הארווי ודייב פרידמן ממרקורי רייב. בניגוד לאלבומים הקודמים של הלהקה שהוקלטו והופקו על ידי לינקוס עצמו, הוקלט רובו של אלבום זה על ידי דייב פרידמן, לאחר שחברת התקליטים של הלהקה, האחים וורנר, ביקשה ממארק לצרף מפיק חיצוני לאלבום.

אלבומה הרביעי של הלהקה, Dreamt for Light Years in the Belly of a Mountain, יצא רק 5 שנים מאוחר יותר ב-2006 ושיתף מוזיקאים כגון דיינג'ר מאוס וסטיבן דרוזד מהפליימינג ליפס.

ב-2009 ספרקלהורס חברו לדיינג'ר מאוס ודייוויד לינץ' ליצירת הפרויקט Dark Night of the Soul שכלל ספר צילומים של לינץ'.

ב-6 במרץ 2010 שם לינקוס קץ לחייו בירייה.

## דיסקוגרפיה

* *Vivadixiesubmarinetransmissionplot* (1995)
* *Good Morning Spider* (1998)
* *It's a Wonderful Life* (2001)
* *Dreamt for Light Years in the Belly of a Mountain* (2006)
* *Dark Night of the Soul* (עם דיינג'ר מאוס) (2010)
* *Bird Machine* (2023)

## קישורים חיצוניים

* 

* Mark Linkous sparkles: The life (and short death) of a legend in "The Hook", 2002
* Interview with LeftLion Magazine

קטגוריה:להקות רוק אמריקאיות
קטגוריה:להקות אינדי אמריקאיות
קטגוריה:אמני קפיטול רקורדס
קטגוריה:להקות שהוקמו בשנת 1995
קטגוריה:וירג'יניה: להקות
קטגוריה:להקות שהתפרקו בשנת 2010
נסיונל

**קלוב נסיונל דה פוטבול** (בספרדית: **Club Nacional de Football**) היא קבוצת כדורגל מאורוגוואי, הממוקמת במונטווידאו ונוסדה ב-14 במאי 1899. נסיונל משחקת בליגה האורוגוואית הראשונה. נסיונל זכתה עד עכשיו 3 פעמים בגביע ליברטדורס ו-3 פעמים בגביע הביניבשתי. 
הקבוצה היא למעשה איחוד של קבוצות העבר אורוגוואי אתלטיק ומועדון הכדורגל מונטווידאו. 

המשחק בין נסיונל לבין פניארול נחשב לדרבי החשוב ביותר באורוגוואי כולה. אצטדיונה הביתי הוא אצטדיון גראן פרקה סנטראל, אך משחקים בעלי חשיבות היא מארחת באצטדיון הלאומי "אצטדיון סנטנאריו".

## הישגי שחקנים
*הכי הרבה הופעות בקבוצה: אמיליו אלברס (511)
*הכי הרבה שערים בקבוצה: אטיליו גארסיה (465)
*הכי הרבה שנים עם הקבוצה: הקטור סקרונה (21 שנים)
*הכי הרבה דקות ללא ספיגת שער: גוסטבו מונואה (963 דקות)

## שחקנים בולטים

## תארים
***[[ליגת העל האורוגוואית|אליפות]]: 49**
**התקופה החובבנית - 11 זכיות
**התקופה המקצוענית - 38 זכיות 
***[[הגביע הביניבשתי]]: 3** (שיא משותף)
**(1971, 1980, 1988)
***[[גביע ליברטדורס]]: 3**
**(1971, 1980, 1988)
***[[גביע אינטראמריקנה]]: 2**
**(1972, 1989)
***[[רקופה סודאמריקנה]]: 1**
**(1989)
***[[גביע אלדאו]]: 3**
** 1916, 1919, 1920
***[[גביע אלדאו#היסטוריה|קופה דה אונור קווסנייר]]: 4**
** 1905, 1915, 1916, 1917
***[[גביע אלדאו#היסטוריה|קופה דה קומפטנסייה שבלייה-בוטל]]: 2**
** 1913, 1915
***[[גביע אלדאו#היסטוריה|קופה דה קונפרטרנידד אסקובר-חרונה]]: 1**
** 1945

## קישורים חיצוניים

* 

*
קטגוריה:קבוצות כדורגל אורוגוואיות
קטגוריה:קבוצות כדורגל שהוקמו ב-1899
קטגוריה:מונטווידאו: ספורט
קטגוריה:מונטווידאו: מועדוני כדורגל
קתדרלת סגוביה

**קתדרלת סגוביה** (או בשמה המלא בספרדית **Catedral de Santa María de Segovia**) היא קתדרלה הניצבת במרכז העיר סגוביה שבספרד.

הקתדרלה היא אחת הדוגמאות האחרונות באירופה לאדריכלות גותית קלאסית, והיא נבנתה בשנים 1525-1577, כאשר במרבית אירופה עברו לבנות בסגנון הרנסאנס. הקתדרלה נבנתה במקום קתדרלה קודמת שניצבה במקום ונהרסה במהלך מלחמת הקהילות של קסטיליה. בזכות גודלה ועיצובה המרשימים, מכונה לעיתים הקתדרלה "גבירת הקתדרלות" (הספרדיות).

אורכה של הספינה הראשית הוא 105 מטרים, רוחבה 50 מטרים והיא כוללת שלושה קמרונות בגובה של 33 מטרים, המדגישים את העיטורים המרשימים ואת חלונות הויטראז'. פנים הקתדרלה מעוצב בסגנון גותי מאוחר, פרט לכיפה שהושלמה בשנת 1630. צריח הקתדרלה מתנשא לגובה של כ-90 מטרים, והוא נבנה בשנת 1614, לאחר שהצריח הקודם עלה באש כתוצאה מפגיעת ברק.

הקתדרלה כוללת מעל עשר קפלות הממוקמות בצדי הקמרונות הצפוני והדרומי, ובהן קפלות לכבודם של אנדראס הקדוש, יעקב הקדוש, ברברה הקדושה, גרגוריוס הראשון וקוסמאס ודמיאנוס הקדושים.

## קישורים חיצוניים

* 

קטגוריה:ערכים שבהם תבנית בריטניקה אינה מתאימה
סגוביה
קטגוריה:ספרד: אתרי מורשת עולמית
קטגוריה:קסטיליה ולאון: מבנים
קטגוריה:סגוביה
רפיק הליט קראיי

**רפיק הליט קראיי** (בטורקית: **Refik Halit Karay**; 14 במרץ 1888 – 18 ביולי 1965) היה סופר טורקי.

## ביוגרפיה
רפיק הליט קראיי היה בנו של פקיד האוצר מהמד אלי ביי, נצר למשפחת קראקייש (Karakayış), אשר היגרה לאיסטנבול ממודורנו 
(Mudurnu) שבמחוז בולו (Bolu). למד בתיכון גלאטסראיי שבבייאולו, ממוסדות החינוך הוותיקים של העיר, ובפקולטה למשפטים באוניברסיטת איסטנבול. עבד כפקיד במשרד האוצר. לאחר ההכרזה על עידן החוקה השנייה החל לעסוק בכתיבה עיתונאית; בין היתר שימש כמתרגם וככתב בעיתון Tercüman-ı Hakikat ("מתרגם האמת"). עקב דברים שכתב נאלץ לגלות מאיסטנבול: תחילה לסינופ, ואחר כך לצ'ורום (Çorum), לאנקרה ולבילג'יק (Bilecik). עם שובו לאיסטנבול שימש זמן מה כמורה לטורקית, וכן עבד במשרד הראשי של רשות הדואר, הטלגרפיה והטלפוניה (Posta, Telgraf, Telefon İşletmesi). בתוך כך הצטרף למפלגת החירות וההבנה (Hürriyet ve İtilaf Fırkası), ובשל דברי ביקורת שהשמיע נגד מלחמת העצמאות הוכנס לרשימת המאה וחמישים באשמת בגידה במולדת, ונאלץ לעזוב את ארצו ולחיות כגולה בביירות ובחלב.

במכתבים ושירים שכתב לאטאטורק מילא רפיק הליט קראיי תפקיד מרכזי בהחלטת הממשל להעניק חנינה לאנשי רשימת המאה וחמישים. עם חזרתו למולדתו הוא שב לפרסם את כתב העת ההומוריסטי Aydede ("סבא ירח"), שיצא לאור עוד קודם לכן. לראשונה עשה לו שם בספרות הטורקית עם יצירותיו הספרותיות על אנטוליה, אך הוא קנה את עולמו גם בזכות חיבוריו הסטיריים וההומוריסטיים. ביצירותיו, המתבססות על רשמיו והתנסויותיו, נקט לשון תיאורית והרבה להשתמש בדימויים, ובאמצעות לשונו הבהירה והקולחת, וכן טכניקת הכתיבה רבת-העצמה שלו קנה לו מקום של כבוד בקרב סופרי הרומנים של המאה ה-20. רפיק הליט, אשר הפליא להשתמש בשפה הטורקית, העניק יצירות מוצלחות רבות לספרות בשפה זו, ונמנה עם טובי המספרים בה.

## יצירתו
### רומנים
*İstanbul İçyüzü ("בתוככי איסטנבול") (1920) 
*Yezidin Kızı ("בת הנבל") (1939)
*Çete ("הכנופיה") (1940)
*Sürgün ("גלות") (1941)
*Anahtar ("המפתח") (1949)
*Bu Bizim Hayatımız ("אלה חיינו") (1950)
*Nilgün ("נילגון") (1952 - 1950)
*Yeraltında Dünya Var ("יש עולם מתחת לאדמה") (1953)
*Dişi Örümcek ("העכבישה") (1953)
*Bugünün Saraylısı ("נערת ההרמון של היום") (1954)
*İkibin Yılın Sevgisi ("אהבה בת אלפיים") (1954)
*İki Cisimli Kadın ("האישה כפולת הגוף") (1955)
*Kadınlar Tekkesi ("מסדר הנשים") (1956)
*Karlı Dağdaki Ateş ("האש על ההר המושלג") (1956)
*Dört Yapraklı Yonca ("התלתן המרובע") (1957)
*Sonuncu Kadeh ("הגביע האחרון") (1965)
*Yerini Seven Fidan ("השתיל הנקלט היטב") (1977)
*Ekmek Elden Su Gölden ("חיים על חשבון אחרים") (1980)
*Ayın On Dördü ("ירח מלא") (1980)
*Yüzen Bahçe ("הגן הצף") (1981)
*Eskici ("הסנדלר") (1983)

### סיפורים קצרים
*Memleket Hikayeleri ("סיפורים ממחוזות הילדות") (1919)
*Gurbet Hikayeleri ("סיפורי גלות") (1940)

### מחזות
*Kanije Müdafaası ("ההגנה על טירת קניז'ה") (1909)
*Deli ("המשוגע") (1939)

### הומור סאטירי
*Sakın Aldanma İnanma Kanma ("אל תאמין ושלא ישטו בך") (1915)
*Kirpinin Dedikleri ("דברי הקיפוד") (1916)
*Ago Paşa'nın Hatırası ("זכרונותיו של אגו פאשה") (1918)
*Guguklu Saat ("שעון הקוקייה") (1922)
*Bir Avuç Saçma ("חופן הבלים") (1940)

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:ספרות טורקית
קטגוריה:סופרים טורקים
קטגוריה:ילידי 1888
קטגוריה:נפטרים ב-1965
מכבי כרמיאל (כדורסל)

שמאל|ממוזער|150px|סמל הקבוצה בעבר
**מכבי כרמיאל** היא קבוצת כדורסל ישראלית מהעיר כרמיאל, המתמודדת בליגה הארצית ומארחת ב**אולם הורוביץ**.

## היסטוריה
בסיום עונת 1993/94, העפילה הקבוצה לליגה הלאומית ושיחקה בה עד עונת 1999/2000, בה העפילה לליגת העל.

הקדנציה בליגת העל נמשכה עונה אחת בלבד (2000/01), שבסיומה (עם מאזן של ניצחון אחד מול 27 הפסדים) מצאה את עצמה חוזרת לליגה הלאומית ולאחר עונה אחת, נשרה עד לליגה הארצית.

בסיום עונת 2009/10 ירדה הקבוצה לליגה א'. בחודש אוגוסט 2012 הוקפצה הקבוצה בחזרה לליגה הארצית בעקבות בקשתה של קבוצת הפועל מגידו לרדת לליגה א'. שנה לאחר מכן נשרה הקבוצה חזרה לליגה א' לאחר שהקבוצה סיימה את העונה בליגה הארצית במקום ה-10 ונוצחה בסיכום שני המפגשים בידי הפועל רמת גן מליגה א (על חודה של נקודה אחת בלבד) שהעפילה במקומה לליגה הארצית.

בסיום עונת 2016-17 חזרה הקבוצה לליגה הארצית 4 שנים אחרי שירדה לליגה א לאחר שהקבוצה זכתה באליפות ליגה א צפון

בסיום עונת 2017-18 סיימה הקבוצה במקום האחרון בליגה ארצית צפון אך עקב הישארות הפועל חיפה בליגה הלאומית, התפרקות הפועל ג'ת וויתור של הקבוצות עירוני קריית אונו והפועל קריית טבעון על מקום בליגה, נשארה הקבוצה בליגה הארצית.

בסיום עונת 2018/19 ירדה הקבוצה לליגה א'

בסיום עונת 2019/20 העפילה הקבוצה לליגה הארצית.
הקבוצה מפעילה מחלקת נוער של כ-10 קבוצות גיל.

לקראת עונת 2021/2022 הוחתם המאמן זיו תבור בקבוצה. באותה עונה שימש תבור גם כשחקן פעיל. הסגל מנה בין היתר את רון קופר (רכז, 1.78) שהגיע מגלבוע/גליל, עמית כהן (סנטר, 2.02) שהגיע לאחר ששיחק שנתיים בהפועל חיפה, צחי יתאח שהגיע מהפועל מעלות, עדי רייפר (פורוורד, 1.92) ששיחק בעונה שעברה תחת תבור בחדרה, מרק איברהים (גארד, 1.90), תומר שטרן, מעוז חרמון, נדב שוורץ, בן ברייטמן, עמית קמרי (גארד, 1.92), שחר הילל ודניאל ארד (פורוורד, 1.97).

### שחקני עבר בולטים

### מאמנים בעבר
* שי ברוך
* מארק בריסקר
* עומר טל
* איתן שוחט
* רונן בר-און
* יריב ורשיצקי
* רוני אלטמן
* שי מינסטר
* נתן ממן
* דוד לוי
* זיו תבור
## הערות שוליים

כרמיאל
כרמיאל
קטגוריה:כרמיאל: ספורט
משפחת סטרוגנוב

שמאל|ממוזער|200px|סמל משפחתי
[שמאל|ממוזער|200px|[ארמון סטרוגנוב|ארמון המשפחה בנבסקי פרוספקט בסנקט פטרבורג]]
**משפחת סטרוגנוב** (ברוסית: **Строгановы**) הייתה משפחת אנשי מסחר, תעשייה וממשל רוסית שפעלה מהמאה ה-16 עד המאה ה-20. מוצא המשפחה בחקלאים מאזור צפון רוסיה.

בהתאם למסורת המשפחה, מוצאה מספירידון איש נובגורוד. בשנת 1515 הקימה המשפחה עסק בתחום תעשיית המלח. בשנת 1558 נתן איוואן הרביעי לראש המשפחה שטחים גדולים באזור נהרות קאמה וצ'וסובאיה. בשנת 1581 הזמינו אנשי סטרוגנוב את ירמק לשמירה על תחנות המסחר ובהמשך מימנו את הפשיטה שלו לתחום חאנות סיביר. במהלך המאה ה-16 והמאה ה-17 תמכה המשפחה באופן פעיל בצארים הרוסים, בתמורה להטבות משמעותיות. במאה ה-18 הקימה המשפחה מספר מפעלים בתחום המתכות באזור הרי אורל. בשנת 1722 קיבלו שלושה מבני המשפחה תואר ברון מפיוטר הגדול. בתקופה זו התחילה המשפחה להשתתף באופן פעיל בממשל והתקדמה לתפקידי מפתח.

הנציג האחרון של המשפחה נפטר בשנת 1923 בניס.

## ראו גם
* ביף סטרוגנוף

## קישורים חיצוניים

* 

קטגוריה:בתי אצולה רוסיים